Claudiu Zamfir
Antreprenorii din Bacău pot învăța cum să își creeze și să își dezvolte propriile businessuri în cadrul Hub Orizont, un spațiu lansat de Primăria Municipiului Bacău pentru susținerea startup-urilor din industriile culturale și creative. Una dintre activitățile principale ale hubului este derularea unui program de incubare care constă în ateliere de lucru în grup, sesiunile individuale de mentorat, consiliere și evenimente de promovare a participanților.
Hub Orizont își propune să devină un spațiu de dezvoltare a mediului antreprenorial în municipiu şi ȋn regiune și va fi inaugurat printr-un eveniment de lansare în data de 22 martie de Primăria Municipiului Bacău.
Programul de incubare al Hub Orizont va fi derulat de Asociația Română pentru Startup-uri în Tehnologie (ROTSA) și va aborda teme precum găsirea soluțiilor adecvate pentru nevoile utilizatorilor, setarea profilului clienților, dezvoltarea produselor, marketing și branding, găsirea partenerilor și a investitorilor potriviți.
Sunt eligibile pentru a participa la workshop-uri:
1. Persoane fizice / echipe de persoane fizice (doi-trei fondatori ) care doresc să înființeze și să dezvolte în județul Bacău companii în domeniul industriilor creative și culturale (ICC) ;
2. Companii înființate cu cel mult trei ani în urmă cu domeniul de activitate CAEN în industriile creative și culturale
3. Companiile care nu sunt în stare de dizolvare, reorganizare judiciară, lichidare, insolvență, faliment sau suspendarea temporară a activității;
În acest interval, antreprenorii selectați în urma înscrierilor vor participa la workshop-uri care să sprijine dezvoltarea afacerilor lor. Printre temele abordate se numără: Validarea problemei (găsirea soluțiilor adecvate prin înțelegerea profundă a nevoilor utilizatorilor); Identificarea profilului clienților (descoperirea nevoilor utilizatorilor pentru dezvoltarea unor produse de succes), Product-Market Fit (găsirea suprapunerii ideale între produs și piață), Pitching - cum să convingi investitorii și partenerii cheie, etc.
În cadrul acestei etape vor fi alese 20 de startup-uri care timp de un an vor fi găzduite de Hub Orizont, cheltuielile fiind susținute din bugetul Primăriei. Vor fi selectate antreprenori, echipe de antreprenori sau companii înregistrate care au participat la prima etapă a programului, au validat ideea pe nișa de piață potrivită și au potențial mare de dezvoltare.
Hub Orizont are 680 de metri pătrați și a fost creat prin consolidarea, reconfigurarea şi modernizarea fostului cinematograf Orizont. Proiectul este cofinanțat din Fondul European de Dezvoltare Regională prin Regio - Programul Operațional Regional 2014-2020. Axa prioritară 2 Îmbunătăţirea competitivităţii întreprinderilor mici şi mijlocii, Prioritate de investiţie 2.1 Promovarea spiritului antreprenorial, în special prin facilitarea exploatării economice a ideilor noi și prin încurajarea creării de noi întreprinderi, inclusiv prin incubatoare de afaceri
Valoare totală a contractului de finanţare a fost de 21.847.604,82 de lei din care valoarea totală contribuţie publică 9.485.954,90 de lei. Investiția în construcția Hub Orizont a fost de 10.623.802,73 lei fara TVA.